Štefanec, Ivan, poslanec NR SR (2012-12-06):
Pani podpredsedníčka, toto je ďalší prejav arogancie. Vystupuje prvý zástupca opozície v rozprave a pán minister demonštratívne odchádza. Tu to máme v priamom prenose. (Hlasy z pléna a potlesk.) Tu to máme v priamom prenose. Takto sa správa vláda k parlamentu. Nezaujíma ju, povedal pán minister. Dobre, berieme na vedomie. Verím, že verejnosť to zaujíma, aj všetkých tých, čo sledujú túto rozpravu. Dámy a páni, je to ozaj hanba, to, čo tu predvádza vládna strana, pretože sama trhá rozpočet, ktorý predložila (Vystupujúci si odkašľal.), pardon, ktorý do parlamentu predložila. Nie je to tak dávno, čo predseda vlády pred kamerami teatrálne trhal rozpočet. (Vystupujúci si odkašľal.) No, pardon. Dnes sme v situácii, kedy rozpočet poslal do parlamentu a roztrhal ho ešte predtým, ako o ňom poslanci začali rokovať. Vláda si v rozpočte nakreslila nereálne čísla, ktoré už aj sama spochybňuje. Roberta Fica dobiehajú vlastné chyby z konca jeho prvého vládnutia, kedy vytvoril takú dieru v štátnej kase, že ešte teraz nie je zaplátaná. Jej plátanie ale na rozdiel od minulej vlády nerobí šetrením na sebe a svojich ministroch, práve naopak, vláda vytvorila post nového vicepremiéra, nových šiestich štátnych tajomníkov, ale len na úkor ľudí, zvyšovaním daní, odvodov, poplatkov. Logickým dôsledkom takýchto opatrení, ku ktorým sa pridáva zásadné zhoršenie Zákonníka práce, je len a len menej pracovných miest v krajine. O rovnakých dôvodoch vyháňania práce zo Slovenska už nehovorí len opozícia, ale aj ekonomickí analytici či Národná banka Slovenska. Vláda sa nesústreďuje na zlepšenie výberu daní, ako sme už počuli, na DPH plánuje vybrať menej. V porovnaní s rokom 2011 je to dokonca o 290 mil. eur menej. Dámy a páni, v porovnaní s tým, čo sa vybralo na DPH minulý rok, vláda chce budúci rok vybrať o 290 mil. eur menej, pritom stúpa spotreba. Aspoň to pán minister priznal, pretože pán predseda rozpočtového výboru povedal, že spotreba klesá. V rozpočte je uvedené, že spotreba domácností stúpla minulý, stúpla tento rok o 4,3 %, na budúci rok 3,9 percenta. Čiže za dva roky nám ide hore spotreba domácností o 8,2 % a DPH klesá o 6,1 percenta. No kde je tá logika? To je najlepší dôkaz toho, že vláda rezignovala na daňové úniky. A vyhovárať sa na minulú vládu, no, nepoznám väčší prejav bezradnosti, ako odôvodňovať a obhajovať rozpočet deväť mesiacov, pritom je vláda pri vládnutí a vyhovárať sa na minulú vládu. Vláda neobhajuje zatiaľ svoje čísla. Nepočul som, že by hovorila o budúcom roku, o ďalších troch rokoch, tak ako nám to predložila, ale sama poslala do parlamentu pozmeňovák, ktorým spochybňuje svoje vlastné čísla a vyhovára sa na minulosť. To je trápne a bezradné. Keď bude menej práce a platiteľov daní, dôsledkom je len a len menší príjem v štátnej kase, to vieme všetci. Vláda očakávala z vyšších daní od firiem 300 mil. eur, dnes už sama priznáva výpadok 164 mil. eur. Rozpočet je tak ilúziou a nie zákonom roka. Ten trhací kalendár z neho urobil sám predkladateľ, dámy a páni. Dovoľte mi sa pristaviť pri tom pozmeňovacom návrhu, ktorý sme dnes počuli, pretože je charakteristický pre dnešnú dobu. Je charakteristický pre dobu, keď na Slovensku máme menej práce, stúpa nezamestnanosť, za október takmer desaťtisíc nových nezamestnaných nám pribudlo. A vláda ďalej ide zvyšovať dane, ruší rovnú daň, zvyšuje dane, odvody, poplatky a hovorí, že týmto spôsobom sa posunieme dopredu. Nuž, stále hovoríme od začiatku, dámy a páni, už po koľkýkrát, že tie príjmy v štátnej kase nebudú takýmto spôsobom. Naplánovali si 300 mil. eur len na dani z príjmu právnických osôb a týmto pozmeňovákom ho znižujú o 164 mil. eur. Veď už sama vláda dnes priznáva, že: Ups, kde udělali soudruzi z NDR chybu? Veď nedostanú ani polovicu z toho, čo si naplánovali na dani z príjmu právnických osôb. DPH som už spomínal, absolútne kľúčové. Hovoril som a ešte raz to zopakujem, spotreba domácností stúpa, za dva roky o 8,2 %, DPH klesá o 6,1 % budúci rok pri rastúcej spotrebe o 290 mil. eur menej ako minulý rok na DPH. Keby sme vyberali DPH len na úrovni minulého roku a vývoj DPH by kopíroval spotrebu, dámy a páni, 680 miliónov. Máme 680 mil. eur a nemusíte kradnúť ľuďom z druhého piliera. A takto vám ukážem, že všetky opatrenia, ktoré robíte, sú chybné a idú proti ľuďom len preto, že nešetríte a nerobíte svoju prácu. Celkom je úsmevné, že pán minister vo svojom vystúpení, kedy odôvodňoval rozpočet, hovoril, že tieto opatrenia najmenej brzdia rast, a potom príde pán predseda výboru a zníži príjmy rozpočtu o 260 mil. a sám hovorí o tom, že je to kvôli rastu. Tak sú to opatrenia, ktoré brzdia rast, alebo nie?! No samozrejme, že brzdia rast, vytvárajú nezamestnanosť na Slovensku a vytvárajú aj problémy v štátnom rozpočte. Ďalšou ilúziou je, že tieto opatrenia sa nedotknú nízkopríjmových skupín. No a tí sporitelia v II. pilieri, to sú tí najbohatší? Tí živnostníci, to sú tí najbohatší? Tí, čo platia poplatky, tí všetci ľudia, to sú tí najbohatší? A tí, čo prichádzajú o prácu dnes, to sú tí najbohatší? Práve tí najzraniteľnejší na to trpia. Pozrime sa na štruktúru rozpočtu, kto je víťazom. Je to tiež zaujímavé. Hovorí to čosi o prioritách rozpočtu. Myslíme si, že zdravotníctvo a školstvo, dámy a páni? Zdravotníctvo dostáva oproti tomuto roku o +0,42 percenta. Školstvo, bez rezervy o 0,68 percenta. To sú údajné priority. Kozmetické úpravy. Ale je zaujímavé pozrieť sa, že ktoré inštitúcie si celkom slušne polepšili. Jednou z najúspešnejších inštitúcií je Generálna prokuratúra +7,7 percenta. Inštitúcia, ktorá 16 mesiacov nemá svoje vedenie, dostala +7,7 percenta. Najvyšší súd, pán Harabin +7 percent. Kancelária Ústavného súdu +2 percentá. A tak ďalej a tak ďalej. Vidíme z tohto rozdelenia, kde sú priority. Kde sú riziká? Je ich skutočne veľa, ale predtým, než začnem ich podrobne rozoberať, dovoľte mi uviesť čísla, o ktorých hovorí Rada pre rozpočtovú zodpovednosť, orgán, ktorý sme vytvorili práve pre tieto účely, aby upozorňoval na riziká rozpočtu, takže Rada pre rozpočtovú zodpovednosť o rizikách pre naplnenie rozpočtových cieľov hovorí: 1. Negatívne vyhliadky ekonomického vývoja z dôvodu zhoršovania externého prostredia. Bez kvantifikácie krytie rizika 313 miliónov. To bolo predtým, než tu bol tento pozmeňovák, lebo z toho ide 213 mil. na krytie výpadku. Mimochodom, mimochodom, to šetrenie je kozmetické, menej než 21 mil. eur, ale deficit sa navyšuje o 26,6 mil. eur. Čiže vy nešetríte, ale zvyšujete deficit kvôli tejto zmene a používate na to vytvorenú rezervu, z ktorej už takmer nič nezostalo, lebo (Vystupujúci si odkašľal.), pardon, podstatnú časť tej rezervy, ktorá tam zostala v objeme 68 mil. sami priznávate, že dávate na platy učiteľov. A vrátim sa aj k tomu. Pokračujem v rizikách. 2. Vplyv legislatívnych zmien na správanie daňovníkov a následne na daňové príjmy. Čiže aj rozpočtová rada hovorí to, čo my, ale bez kvantifikácie. 3. Ambiciózne úspory samospráv bez efektívnej možnosti ich vynútenia, 150 až 200 miliónov. 4. Podhodnotenie nákladov na verejné zdravotníctvo, 100 miliónov. 5. Legislatívne nedoriešený spôsob odpredaja ropných hmotných rezerv, 25 miliónov. 6. Pravdepodobná valorizácia platov učiteľov, minimálne 60 miliónov. 7. Nerozpočtovanie alebo odloženie výdavkov na likvidáciu jadrových zariadení, 20 miliónov. 8. Riziko nenaplnenia nedaňových príjmov Národného jadrového fondu, 15 miliónov. 9. Nerozpočtovanie výdavkov na zelené projekty z príjmov predaja emisných kvót, 20 miliónov. 10. Pravdepodobné stanovovanie, sanovanie straty Carga, 20 miliónov. 11. Nerozpočtovanie DPH, platby súvisiace so splácaním PPP projektu, 6 miliónov. Čiže spústa rizík, ktoré vidí aj Rada pre rozpočtovú zodpovednosť. Pristavím sa pri jednom, ktoré považujem za dôležité, a to je zdravotníctvo. Znepokojuje ma práve preto, lebo dlhy nemocníc sa vracajú na úroveň pred oddlžením. Je to verejná informácia. Pred rokom dostali štátne nemocnice 300 mil. eur, ale nepomohli. Nemocnice ani po vlaňajšom oddlžení nezačali platiť načas faktúry. Dlhy podľa niektorých dodávateľov už začínajú dosahovať výšku ako pred oddlžením. Samotní veritelia hovoria, že úroveň dlhu sa opäť blíži k hladine pred oddlžením. Nemocnice napríklad len jednej z energetických firiem dlhujú asi 4 mil., priemerné lehoty, za ktoré platia faktúry, sú štyri roky. Sociálnej poisťovni nemocnice nezaplatili už vyše 50 mil. eur. Považujem to za výstražné a považujem v tejto súvislosti odmietnutie transformácie nemocníc na akciové spoločnosti, ako sme to navrhovali, za dôkaz nezáujmu o riešenie situácie v zdravotníctve a nezáujem o upchávanie dier. Ďalším z rizík po nenaplnení daňových príjmov, ktoré priznávate už aj vy pozmeňovacím návrhom, po zdravotníctve ja považujem predovšetkým úroveň nezamestnanosti, dámy a páni. Úroveň nezamestnanosti dosiahla 13,7 percenta. Už som spomínal, že len za október takmer desaťtisíc ľudí prišlo o prácu, pričom v rozpočte sa táto úroveň plánuje po celý budúci rok. Čiže ako keby sme zastagnovali túto úroveň. Je to nereálne. Bohužiaľ, prial by som si, aby to tak nebolo, ale všetci realisti vieme, že práve vplyvom vašich opatrení, roboty na Slovensku bude menej, nezamestnaných bude pribúdať. A práve preto, práve preto je nezamestnanosť a jej výška jedným z rizík rozpočtu. Aké sú problémy? Po dani z príjmu, už som spomínal, že vláda priznala nižší výnos o 164 mil., o väčšiu polovicu z toho, čo si naplánovala z dane z príjmu právnických osôb, že nedostane, je spomínaná DPH aj tiež výkonnosť štátnych podnikov. Na budúci rok si vláda nakreslila do štátneho rozpočtu, že zo štátnych podnikov dostane o 200 mil. eur menej ako v tomto roku. Nuž, inými slovami, keby na budúci rok fungovali štátne podniky minimálne tak ako tento rok, tak s platmi učiteľov nie sú problémy. Máme aj na 10-percentné pokrytie. Spravovanie štátneho majetku považujem za problematické. Dnešná vláda sa k tomu správa laxne a číslami v štátnom rozpočte dokazuje, že nezodpovedne spravuje majetok občanov. Kde sa dá šetriť? Tých úspor je stále veľa. Spomínal som už počty ľudí. Začnem s pánom vicepremiérom Vážnym, ktorý sa vyjadril, že vlastne ani o tú pozíciu nemal záujem, ale pán premiér mu ju vytvoril. Máme šesť nových štátnych tajomníkov, čo je dohromady, samozrejme, sedem aparátov, sedem limuzín, sedem administratívnych kancelárií. Máme takmer tisíc príspevkových a rozpočtových organizácií, mnohé z nich sa môžu zlúčiť, mnohé z nich sa môžu zrušiť. Máme Fond národného majetku, ktorý stále existuje a stále živíte, aj keď tvrdíte, že nechcete privatizovať. Nuž, a k počtu ľudí. Pán minister povedal, že vraj my sme namaľovali päť tisíc ľudí dole, no tak som mu to chcel vysvetliť. Aj preto považujem jeho útek za zbabelý, pretože vysvetlím to aspoň vám, pán minister, dúfam, že mu to tlmočíte. Predovšetkým pán minister by mal poznať svoj rozpočet, odvoláva sa na stranu 36, pričom je to na strane 46. Viete, s tými číslami má evidentne problém. Má problém aj s tým, že vraj sme zrušili päťtisíc učiteľov, pričom, keď sa pozrie do svojho rozpočtu, vidí, že áno, pokles učiteľov je menší tento rok, ale presne to číslo je tritisíc dvesto sedemdesiatpäť, žiadnych päťtisíc. Stále sa odvoláva na počet učiteľov, ale zabúda na to, že naša vláda zvýšila platy učiteľov o 5,7 percenta. A najlepší dôkaz toho, že to bolo reálne, je, že sa to premietlo do taríf. Môžete sa učiteľov opýtať, dámy a páni, veď to je do taríf premietnuté. (Výkrik v sále.) Aké hókusy-pókusy? Normálne premietnutie týchto čísiel do taríf. A že sa znižuje počet učiteľov? Znižuje sa. Ale veď ho znižujete aj vy! Keď sa pozriete do vašich čísel, zistíte, že o dva roky ste si sami naplánovali, že bude o dvetisíc učiteľov menej. Klesá počet žiakov, postupne klesá aj počet učiteľov. Takže to, čo tu bolo predvedené, je bohapustá demagógia a klamstvo. Pritom je zaujímavé, že vláda hovorí o projekte reformy verejnej správy, o projekte ESO. Ale na budúci rok si namaľovala, že vo verejnej správe bude mať päťtisíc ľudí viac, ale nie učiteľov. Ak vás to zaujíma, je to na str. 42. O dvetisíc tam bude viac policajtov budúci rok oproti súčasnému stavu, o tisíctristo vojakov, o štyristo viac colníkov, o tristo hasičov. Žiadnych učiteľov nedáva naspäť, učiteľov práve dáva dole o dvetisíc o dva roky. Ale vytvára ďalšie nové miesta o päť tisíc budúci rok a tvrdí, že ide reformovať verejnú správu. No, niečo tu nesedí. Jeden občan mi povedal, že ESO znamená, enem smeráci ostanú. Že to je taká reforma. (Smiech a potlesk.) Myslím, že nie je to k pravde ďaleko. Nuž, žiadny náznak šetrenia. Žiadny náznak šetrenia. Viete, koľko je nárast výdavkov oproti minulému roku? Jedna celá 7 desatín mld. eur. Minulý rok vláda Ivety Radičovej stlačila výdavky pod úroveň predchádzajúceho roku, v roku 2011 sme mali nižšie výdavky než v roku 2010. Na budúci rok, keď to porovnáme oproti minulému roku, 1,7 mld., dámy a páni, 1,7 mld., ktoré vy míňate viac. No len niekde to treba zobrať. Takže komu to asi tak berieme? Žiadnym najbohatším, žiadnym najbohatším. Päťsto miliónov zoberieme sporiteľom v druhom pilieri, ktorých je jeden a pol milióna. No ak máme jeden a pol milióna najbohatších, tak by sme boli celkom fajn krajina. Vieme, že to sú normálni, bežní občania, ktorí si zodpovedne, poctivo sporia na svoj dôchodok. Zoberieme dohodárom, tých je viac ako šesťstotisíc, tí prispejú 140 mil. eur. Zamestnanci a živnostníci, ktorí cez vymeriavacie základy prispejú 130 mil. eur. Samostatne zárobkovo činné osoby, pri ktorých vláda počíta s vyššími daňami a odvodmi za 71 mil. eur. Všetci pracujúci, ktorí pre obmedzenie odpočítateľnej položky na manžela či manželku majú byť ľahší o 5, 6 mil. eur ročne. Všetci platitelia koncesionárskych poplatkov, my sme to zrušili, vy to zavádzate, 75 mil. eur. Všetci majitelia nových áut s výkonom nad 80 kilowattov prispejú 30 mil. eur. Zložia sa aj fajčiari 8 mil., ale aj všetci ľudia, ktorí pracujú vo firmách, ktorí majú cez vyššie dane zaplatiť od 350 mil. eur ročne. To bolo v pôvodnom návrhu. Teraz už viac než polovicu priznávate, že z toho nedostanete. Chcete len zdierať ľudí. Aj klientov bánk a regulovaných firiem, ktorí pocítia mimoriadne odvody, pretože na nich ste uvalili výšku 170 mil. eur. Zas to pocítia ľudia len vo zvýšených poplatkoch. Už som spomínal výkonnosť štátnych podnikov. Žalostné, 200 mil. eur dole, z toho najväčšiu časť Slovenský plynárenský priemysel. Práve v týchto dňoch sa dozvedáme o podozrivých obchodoch a veľmi radi si na túto tému osobitne pohovoríme. Pamätáme si, ako súčasný premiér kritizoval privatizáciu SPP, dnes realizuje sám túto privatizáciu. Jednak ju posvätil a pokračuje v tejto privatizácii ďalej. Teším sa na túto debatu. Chýba mi pán minister financií. Aj preto, pretože som mu chcel pripomenúť jeho slová. Pred rokom, 7. 12. 2012 pán Peter Kažimír, v tom čase opozičný poslanec, v debate k rozpočtu povedal: „Rozpočet, ktorý máme pred sebou, ja osobne považujem za ďalší pracovný variant.“ Myslím si, že bol jasnovidec a hovoril ako keby o rozpočte o rok dopredu, pretože všetko, čo povedal, to sedí na tento rozpočet, ktorý predložil. Hovorí o spochybnených príjmoch, hovorí o problémoch so železničiarmi, mimochodom tento týždeň ste oznámili v Cargu, že šesťsto ľudí bude prepustených. Hovorí o zdravotníctve, ktoré sa zhoršuje najmä vplyvom zadlžovania. Hovorí o výsledku vplyvu inflácie a poklese reálnych miezd. Dámy a páni, ak to neviete, tento rok klesli reálne mzdy na Slovensku. To nie je výsledok minulej vlády, to je výsledok vášho vládnutia. Je pravdou, že klesli aj minulý rok, ale hlavný dôvod bol práve prepúšťanie vo verejnej správe o viac ako päťtisíc ľudí a pokles mzdových prostriedkov vo verejnej správe o 10 percent. To ste nerealizovali tento rok. Ak sa odvolávate na ceny energií, tak vám pripomínam, že od roku 2006 je na čele regulačného úradu, ktorý robí cenové návrhy a posudzuje cenové návrhy s konečnou platnosťou, nominant SMER-u. A tento rok klesli reálne mzdy, to, čo kritizoval pán Kažimír pred rokom. O zamestnanosti ani nehovorím. To som už spomínal. Takže všetko to, čo ste hovorili pred rokom, platí na tento rozpočet. Bohužiaľ, doplatia na to len a len ľudia. A zosumarizujem vám, ako by sa to dalo robiť ináč. Radi stále sa pýtate, či existuje alternatíva a že či by ste mali vôbec inú voľbu. Nuž, samozrejme, predovšetkým ináč sa to dá robiť tak, že by sa šetrilo na výdavkoch, že by konečne ste zodpovedne spravovali peniaze občanov tak, ako to urobila minulá vláda. Zdedila rozvrátené verejné financie, 8-percentný deficit, stlačila to pod úroveň 5 %, na úroveň 4,6. Vy konsolidujete len na príjmoch, všetko to hádžete len na ľudí. Tým, že zvyšujete dane, odvody poplatky, rušíte rovnú daň, zhoršujete Zákonník práce, vyháňate prácu zo Slovenska a robíte problémy aj štátnej kase. Rozpočet je toho dôkazom, najmä pozmeňovák a hanebný proces. Takže summa summarum, keby ste len zachovali a vôbec ani nezlepšovali výber DPH za posledné dva roky – a vy tvrdíte, že bojujete s daňovými únikmi, že idete zlepšovať – keby ste to len zachovali, tak by ste mali 680 mil. eur. Nemusíte vôbec brať ľuďom z druhého piliera. Keby ste nešli hore s výdavkami, keby ste udržali výdavky štátneho rozpočtu len na úrovni minulého roku, vôbec by ste nemuseli zvyšovať dane a odvody. Hovoríme o čiastke zhruba pol miliardy, 500 mil. eur. Keby ste zakonzervovali výdavky tak, ako to urobila minulá vláda, dane, odvody nemusíte zhoršovať. Nemusíte vyháňať prácu zo Slovenska, nemusíte zvyšovať daň z príjmu na úroveň najvyššiu v regióne. Keby ste riadili štátne podniky tak, ako boli riadené doteraz, mali by ste 200 mil. a bolo by aj na 10-percentné zvýšenie platov učiteľov. Keby ste začali šetriť v sociálnom systéme a prijali naše návrhy, len naše návrhy za 50 mil. eur, pričom tam je príležitosť na šetrenie väčšia, nemuseli by ste zvyšovať odvody živnostníkom a zhoršovať ich život. No, investičné stimuly, už tu bola jedna faktická, kamarátom. Keby ste nerozdávali investičné stimuly na udržanie pracovných miest a teraz nehovorím na tvorbu, na udržanie, pretože to žiadna vláda doteraz nerobila, na udržanie pracovných miest a keby ste podporili malých podnikateľov, najväčších zamestnávateľov len tisíc eurami na vytvorenie pracovného miesta, máme 45 tisíc nových pracovných miest. Čiže summa summarum, keby vláda zachovala úroveň výberu DPH, zachovala úroveň výdavkov, nebrala nových ľudí, nezhoršovala výkonnosť štátnych podnikov, začala aspoň minimálne riešiť spravodlivosť v sociálnom systéme, nemuseli by poctiví občania, zamestnanci, živnostníci, dohodári, ale aj zamestnávatelia, platiť na budúci rok 1,5 mld. eur. To je suma, ktorú hádžete na občanov. Dá sa to aj ináč, práve som vám dal podnety. A vyzývam vládnu stranu, aby začala konečne spravovať veci verejné a nezhoršovala život občanov. Dámy a páni, zruinovali ste rovnú daň, zruinujete ekonomiku, ruinujete pracovné miesta na Slovensku. Viete sami, že viac daní nevyberiete. Už ste si to aj začali priznávať pozmeňovákmi. Rozpočet je preto len a len ilúziou a zdrapom papiera. V tomto jediné, čo sa dá robiť, s tým vládnym návrhom, je skutočne len ho roztrhať po vzore vášho premiéra. Ďakujem pekne. (Potlesk.)